Żewġ eks-uffiċjali tal-Malta Air Services Limited se jiġu akkużati bi frodi u miżapropjazzjoni ta’ iktar minn €150,000. Huma se jitressqu l-qorti wara investigazzjoni li saret fl-2011 mid-Direttur Ġenerali fid-direttorat għall-Awditjar Intern u l-Investigazzjonijiet. Il-każ li jmur lura għas-snin bejn l-2008 u l-2010 u beda jiġi investigat mill-pulizija ftit xhur ilu. Il-kumpanija Malta Air Services Limited hija kumpanija tal-Gvern li tipprovdi servizzi ta’ navigazzjoni. Illum kien mistenni jitressaq il-qorti wiehed mill-akkuzati, Ian Falzon li kien direttur finanzjarju tal-Malta Air Traffic Services, iżda s-smigħ tal-każ ġie pospost għal Marzu. Dan wara li l-avukati tiegħu argumentaw li l-każ għandu jinstema’ flimkien ma’ ta’ Lawrence Fenech li wkoll ser ikun akkużat bl-istess reat. Fenech kien il-kap eżekuttiv tal-istess kumpanija fiż-żmien meta qed jiġi allegat li ż-żewġ eks-uffiċjali tal-Malta Air Services, għamlu użu anke minn credit cards tal-Gvern għall-użu personali tagħhom. Qed ikun allegat li f’sena waħda huma nefqu €92,000.